Ierse rugbylegende sterf | Maroela Media
Willie Duggan (Foto: YouTube)
Die seningtaaie Willie Duggan is allerweë as die beste agsteman in die Noordelike Halfrond beskou toe hy van 1975 tot 1984 in 41 toetse vir Ierland en vier vir die Britse en Ierse Leeus gespeel het.
Slegs twee daarvan was teen die Springbokke, toe Ierland Suid-Afrika in 1981 besoek het.
Hy het Suid-Afrika ook die volgende jaar besoek as 'n lid van die Vyfnasiesspan wat drie wedstryde op toer gespeel het, onder meer teen 'n SA Presidentsvyftiental met die inwyding van die herboude Ellispark.
Die hardekwas Duggan het in 1977 om die verkeerde rede geskiedenis gemaak, toe hy en die Wallieser Geoff Wheel die eerste spelers was om in 'n Sesnasieswedstryd van die veld gestuur te word.
Ongeag sy legendariese uithouvermoë, was hy bekend as 'n strawwe roker, en word hy onder meer onthou vir 'n voorval waar hy met 'n sigaret opgedraf, en dit in 'n oorblufte skeidsregter se hand gestop het.
Gevra wat hy van die hedendaagse spel dink, het hy glo geantwoord dat veral die lang rustye hom geval, "omdat 'n mens darem 'n hele paar sigarette in dié tyd sou kon rook".